《转调满庭芳》
宋代·刘焘

风急霜浓，天低云淡，过来孤雁声切。雁儿且住，略听自家说。你是离群到此，我共那人才相别。松江岸，黄芦影里，天更待飞雪。

声声肠欲断，和我也、泪珠点点成血。一江流水，流也呜咽。告你高飞远举，前程事、永没磨折。须知道、飘零聚散，终有见时节。

作者简介：湖州长兴人，字无言。未冠入太学，与陈亨伯等以八俊称。哲宗元祐三年进士。苏轼称其文章典丽。善书法，笔势遒劲，召修阁帖。历任知郓州、秘阁修撰。有《见南山集》。